Carl Sandburg

Poeta e scritor an lenga anglèisa.
Carl August Sandburg a l'era nassù a Galesburg, Illinois, ël 6 ëd gené dël 1878 e a l'é mòrt a Flat Rock, Carolin-a dël Nòrd, ël 22 ëd luj dël 1967.

A l'era fieul ëd pòver imigrà svedèis, ch'a l'avìo mudà an Sandburg ël cognòm originari Johnson.
A tërdes agn a l'ha dovù chité jë studi për andé a travajé.
Durant la guèra spagneula-merican-a, a l'ha fàit sò servissi ativ a Pòrt Rico.
Mersì a l'agiut d'un professor universitari rancontrà an col perìod, a l'ha podù arpijé jë studi al Lombard college ëd Galesburg e ancaminé na cariera literaria.
Dal 1910 al 1912 a l'ha fàit ël segretari dël sìndich ëd Milwaukee.

Poeta da la produssion bondosa, a l'é vnù arnomà dël 1915 con Chicago poems e peui dël 1920 con Smoke and steel.
Sandburg a l'é stàit në studios atent ëd le costume popolar merican-e: ij cant popolar ch'a l'ha cujì, e che an part a l'ha antërpretà chiel-midem an compagnand-se con la ghitara, a son ëstàit publicà an doe arcòlte, dël 1927 e dël 1950.

Sandburg a l'ha colaborà a Poetry, peui a l'ha fàit ël giornalista e l'anvià special.

 Sò stil poétich 
Sandburg a l'era an sla linia ëd Whitman, portà a la descrission realista e passionà.
Sò vers a l'era diret, flessìbil, pitòst imedià, gropà ëd fasson nen artifissial al lengage comun; ant l'istess temp a l'era atent, con prudensa, a d'àutri esperiment pì coragios.

Ij sò vers a l'han vagnà vàire premi.

 Euvre prinsipaj 
In reckless ecstasy (1904, soa prima cujìa ëd vers)
Chicago poems (1915)
Corn huskers (1918)
Smoke and steel (1920)
Slabs of the sunburnt west (1922)
Rootabaga stories (1922, motobin apressià da le masnà)
Selected poems (1926)
Good morning, America (pròsa, 1928)
The people, yes (1936)

Sandburg a l'ha ëdcò scrivù na biografìa monumental ëd Lincoln, publicà antra 'l 1926 e ël 1939.

Sandburg, Carl
Sandburg, Carl
Sandburg, Carl
Sandburg, Carl